KTM 890 Duke R – Die ‘super-skalpel’Een van die opwindendste bekendstellings wat ek al bygewoon het, was beslis toe KTM die 790 Duke aan die Suid-Afrikaanse media gewys het. KTM het die 790 beskryf as “die skalpel” en die perfekte plek vir die bekendstelling was Kyalami. Waarop ons egter nie voorbereid was nie, was dat ons wel om Kyalami sou ry – in die aand. Kennis van die baan was uiters belangrik, en dit het vreesaanjaend en opwindend gelyk! Ná die bekendstelling was ek oortuig daarvan dat hierdie die één fiets is vir enige aanwending, hetsy die baan, pendel of sommer net ry vir die pret. Ek verstaan nie aldag die Euro5-wette nie, maar KTM moes in 2020 as gevolg daarvan die 790 Duke vervang met die 890 Duke. Die bekendstelling is virtueel aangebied en om een of ander rede het ek nooit die nuweling gery nie. Tot nou. Ek was onlangs by KTM se hoofkantoor in Midrand, waar ek gaan kyk het na die nuwe 390 Adventure. Die klein avontuurfietsie moes nog sy eerste diens kry, so ek kon hom nie dadelik ry nie. In plaas van die 390, bied hulle toe vir my die 890 Duke aan. Dit was egter nie die standaard Duke nie. Nee, hierdie was die 890 Duke R, en ek was lanklaas só bly dat die fiets wat ek wou kom haal het nie beskikbaar was nie! Daar is regtig min fietse wat vir iemand met gemiddelde vermoë bogemiddelde selfvertroue gee. Die 790 Duke is een van daardie fietse. Die 890 Duke is presies dieselfde fiets as die 790, behalwe vir die groter enjin. Alles wat my beïndruk het op die 790 is nog hier, maar die nuwe enjin maak dinge net meer opwindend. Die eerste ding wat jou opval op die R is die bande. Die Michelin Power Cup 2-bande het net hier en daar ŉ gleufie om water te verplaas. Dit wys dat die R meer vir baanry bedoel is as vir pendel. Verder is die fiets toegerus met verstelbare WP Apex-vering en die jongste Brembo Stylema-remme wat verseker dat jy hierdie wilde ponie in toom kan hou. Die KTM 890 Duke is meer as net die spesifikasies op papier. Dit is hoe die fiets voel wat hom so uniek maak. En miskien ook hoe dit jou laat voel. Vandat jy die fiets aansit, weet jy jy gaan hom geniet. Die ekstra perdekrag is onmiddellik duidelik en die fiets voel meer lewendig en rats. En hy is! Ek het al vergeet hoeveel pret die Duke is. Die fiets is veerlig, en die vering maak die fiets uiters stabiel. Die snelskakeling werk in harmonie met die uitlaatpyp. As jy die kombinasie van toere en ratskakeling presies sinchroniseer, blaf die Duke die soetste klanke. Dit het my onkant gevang en hardop laat lag van pure plesier! Dan is daar die hantering. Die fiets doen sy naam gestand. KTM het die 790 die skalpel genoem, en dié een die super-skalpel. Met die kombinasie van die groter enjin, uitstekende vering en remme sal my talent en moed opraak lank voordat die Duke sal bes gee. Die KTM 890 Duke R maak nie verskonings nie. Dit wil nie eers voorgee dat dit ’n langafstandtoerfiets is nie. Daarvoor is die saal te hard. Nee, hy is gemaak om te geniet, elke dag. Gaan ry hom, dan sal jy verstaan! Klik hier vir die produkblad.